b'\n_START_ARTICLE_\nKristiina-instituutti\n_START_PARAGRAPH_\nKristiina-instituutti oli Helsingin yliopiston naistutkimuksen yksikk\xc3\xb6. Hallinnollisesti Kristiina-instituutti oli osa humanistista tiedekuntaa._NEWLINE_Kristiina-instituutti perustettiin vuonna 1991. Nimens\xc3\xa4 instituutti sai Ruotsin kuningatar Kristiinan mukaan, joka oli tunnettu kiinnostuksestaan tieteisiin ja taiteisiin. Kristiinan (joka oli tuolloin 13-vuotias) holhoojahallitus perusti Turun Akatemian, Helsingin yliopiston edelt\xc3\xa4j\xc3\xa4n, vuonna 1640._NEWLINE_Vuoden 2009 kes\xc3\xa4\xc3\xa4n menness\xc3\xa4 oli Helsingin yliopistosta valmistunut naistutkimus p\xc3\xa4\xc3\xa4aineenaan yhteens\xc3\xa4 yhdeks\xc3\xa4n filosofian maisteria. Kristiina-instituutti liittyi vuoden 2010 alusta osaksi Filosofian, historian, kulttuurin ja taiteiden tutkimuksen laitosta. Samalla oppiaineen nimi muuttui ja sukupuolentutkimus korvasi aiemman naistutkimuksen.\n_START_SECTION_\nVuoden Kristiina\n_START_PARAGRAPH_\nVuoden Kristiina -palkinto kantaa sukupuolentutkimuksen Helsingin yliopistossa k\xc3\xa4ynnist\xc3\xa4neen Kristiina-instituutin nime\xc3\xa4, ja se my\xc3\xb6nnet\xc3\xa4\xc3\xa4n vuosittain sukupuolentutkimuksen tunnetuksi tekemisest\xc3\xa4 ja sukupuolen perusteella tapahtuvan syrjinn\xc3\xa4n ja eriarvoisuuden v\xc3\xa4hent\xc3\xa4miseksi tehdyst\xc3\xa4 ty\xc3\xb6st\xc3\xa4.'